### NN 50/2025 (19.3.2025.), Odluka Agencije za elektroničke medije klasa: 612-12/22-02/0002, urbroj: 114-03/04-25-13 od 12. ožujka 2025.

Agencija za elektroničke medije

660

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Mladen Čutura, Anita Malenica i Željko Topić, kao članovi Vijeća, u postupku nadzora nad radom nakladnika – RADIO TVORNICA d.o.o., Zagreb, na temelju članka 90. stavka 2. točke 3. Zakona o elektroničkim medijima (»Narodne novine« broj 111/21 i 114/22) na 10-25 sjednici održanoj 12. ožujka 2025., donijelo je

ODLUKU

I. Utvrđuje se kako je prestala koncesija za obavljanje djelatnosti pružanja medijske usluge digitalnog radija (DAB+) na području digitalne regije DB0-DC0 (Međimurska, Varaždinska, Koprivnič­ko-kri­ževačka, dio Bjelovarsko-bilogorske, Krapinsko-zagorska, Grad Zagreb, Zagrebačka, dio Sisačko-moslavačke, Karlovačka, dio Primorsko-goranske), koju koncesiju je koristio nakladnik radija – podaci prije brisanja iz sudskog registra: RADIO TVORNICA d.o.o., Zagreb, Ulica Pavla Šubića 2, OIB: 73359762329.

II. Ugovor Br. R-4/22 od 15. lipnja 2022. o koncesiji za obavljanje djelatnosti pružanja medijske usluge digitalnog radija (DAB+) na području digitalne regije DB0-DC0 (Međimurska, Varaždinska, Koprivničko-križevačka, dio Bjelovarsko-bilogorske, Krapinsko--zagorska, Grad Zagreb, Zagrebačka, dio Sisačko-moslavačke, Karlovačka, dio Primorsko-goranske) prestaje važiti danom izvršnosti ove odluke.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 85. stavka 8. i 9. Zakona o elektroničkim medijima (»Narodne novine« broj 111/21 i 114/22), Vijeće za elektroničke medije (dalje: Vijeće) na 6-22 sjednici održanoj 3. veljače 2022., a temeljem Obavijesti o namjeri davanja koncesije za obavljanje djelatnosti pružanja medijske usluge digitalnog radija (DAB+) br. 07/21, klasa: UP/I-612-12/21-02/0009, urbroj: 567-06-21-01 (»Narodne novine« broj 130/21) i provedenoga postupka utvrđivanja postojanja uvjeta za davanje koncesije donijelo je Odluku o izboru najpovoljnijeg ponuditelja za obavljanje djelatnosti pružanja medijske usluge digitalnog radija (DAB+) na području digitalne regije DB0-DC0 (Međimurska, Varaždinska, Koprivničko-križevačka, dio Bjelovarsko-bilogorske, Krapinsko--zagorska, Grad Zagreb, Zagrebačka, dio Sisačko-moslavačke, Karlovačka, dio Primorsko-goranske), kojom odlukom je kao najpovoljniji ponuditelj, između ostalog, odabrano trgovačko društvo RADIO TVORNICA d.o.o. Zagreb (dalje: nakladnik). Koncesija je dana na rok od 20 godina.

Po donošenju odluke nakladnik je obavio tehnički pregled te su sukladno odredbama Zakona o elektroničkim medijima, Agencija za elektroničke medije (dalje: Agencija) te nakladnik sklopili Ugovor Br. R-4/22 od 15. lipnja 2022. o koncesiji za obavljanje djelatnosti pružanja medijske usluge digitalnog radija (DAB+) na području di­gi­talne regije DB0-DC0 (Međimurska, Varaždinska, Koprivnič­ko-kri­ževačka, dio Bjelovarsko-bilogorske, Krapinsko-zagorska, Grad Zagreb, Zagrebačka, dio Sisačko-moslavačke, Karlovačka, dio Primorsko-goranske).

Uvidom u javno dostupni sudski registar nadležnog Trgovačkog suda u Zagrebu utvrđeno je kako je dana 09.03.2025. objavljena provedba upisa na dan 8. 3. 2025. kojom Trgovački sud u Zagrebu objavljuje upis brisanje društva, u Sudski registar proveden kod ovoga suda po rješenju pod poslovnim brojem Tt-25/21272-1 od 18. veljače 2025. godine, redni broj upisa 8, za subjekt upisa s matičnim brojem (MBS): 081388536, osobnim identifikacijskim brojem (OIB): 73359762329, europskim jedinstvenim identifikatorom (EUID): HRSR.081388536, pod tvrtkom/nazivom: RADIO TVORNICA d.o.o. za usluge, sa sjedištem u: Zagreb (Grad Zagreb), Ulica Pavla Šubića 2.

Odredba članka 90. stavka. 2. točke 3. Zakona o elektroničkim medijima (»Narodne novine« broj 111/21 i 114/22) propisuje kako koncesija prestaje prestankom pravne osobe pružatelja medijskih usluga ili prestankom obrta.

Nadalje, sadržajno identično propisuje i Ugovor Br. R-4/22 od 15. lipnja 2022. o koncesiji za obavljanje djelatnosti pružanja medijske usluge digitalnog radija (DAB+).

Kako je uvidom u javno dostupne podatke iz sudskog registra utvrđeno kako je pravna osoba nakladnika prestala postojati, odlučeno je kao u izreci ove odluke te je ujedno utvrđeno kako je koncesija za obavljanje djelatnosti pružanja medijske usluge digitalnog radija na predmetnom području prestala.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/22-02/0002
 Urbroj: 114-03/04-25-13
 Zagreb, 12. ožujka 2025.

Agencija za elektroničke medije
 Vijeće za elektroničke medije
 Ravnatelj Agencije
 Predsjednik Vijeća
 Josip Popovac, v. r.